Likumprojekts

**Valsts ieņēmumu dienesta amatpersonu izdienas pensiju likums**

**1. pants. Likuma mērķis**

Likuma mērķis ir nodrošināt Valsts ieņēmumu dienesta ierēdnim ar dienesta pakāpi un amatpersonai, kura veic operatīvo darbību   
(turpmāk – amatpersona), tiesības uz izdienas pensiju un noteikt tās piešķiršanas, aprēķināšanas un izmaksāšanas kārtību, garantējot amatpersonu sociālo interešu aizsardzību, kompensējot viņiem darbspēju priekšlaicīgu zudumu, ko izraisījis dzīvības vai veselības apdraudējums.

**2. pants. Tiesības uz izdienas pensiju**

(1) Tiesības uz izdienas pensiju ir amatpersonai, kura:

1) ir atbrīvota no amata un ir sasniegusi 60 gadu vecumu un kuras izdienas (darba) stāžs saskaņā ar šā likuma 3. pantu ir ne mazāks par 30 gadiem, no kuriem pēdējie 10 gadi nostrādāti amatpersonas statusā;

2) neatkarīgi no vecuma atbilstoši Veselības un darbspēju ekspertīzes ārstu valsts komisijas slēdzienam par invaliditātes noteikšanu un arodslimību ārsta atzinumam, kurā norādīts, ka persona nevar veikt konkrēto darbu dienestā atbrīvota no amata veselības stāvokļa vai nodarbināto skaita samazināšanas dēļ un kuras izdienas (darba) stāžs saskaņā ar šā likuma 3. pantu ir ne mazāks par 30 gadiem.

(2) Amatpersonai, kurai vienlaikus ir tiesības uz vairākām izdienas pensijām, piešķir tikai vienu pensiju pēc šīs personas izvēles.

(3) Uz izdienas pensiju nav tiesību amatpersonai, kura:

1) saņem citas valsts pensiju;

2) atbrīvota no amata sakarā ar notiesājošu tiesas spriedumu par tīša noziedzīga nodarījuma izdarīšanu neatkarīgi no sodāmības dzēšanas vai noņemšanas;

3) atbrīvota no amata sakarā ar piemērotu disciplinārsodu.

(4) Uz izdienas pensiju ir tiesības šā likuma 1. pantā minētajām amatpersonām, kuras ir izbeigušas tiesiskās attiecības ar Valsts ieņēmumu dienestu pēc šā likuma spēkā stāšanās un nav sasniegušas likumā [“Par valsts pensijām”](https://likumi.lv/ta/id/38048-par-valsts-pensijam) vecuma pensijas piešķiršanai noteikto vecumu.

**3. pants. Izdienas stāža aprēķināšana**

Izdienas stāžā, kas dod tiesības Valsts ieņēmumu dienesta amatpersonai uz izdienas pensiju, ieskaita:

1) laiku, ko amatpersona nodienējusi (nostrādājusi) Valsts ieņēmumu dienesta Nodokļu un muitas policijas pārvaldē, Iekšējās drošības pārvaldē un Muitas pārvaldē amatpersonas statusā;

2) obligātā aktīvā militārā dienesta (Latvijas Republikas un PSRS bruņotajos spēkos) laiku un laiku, kas aizvadīts alternatīvajā dienestā, ar kuru aizstāts aktīvais militārais dienests;

3) ierindas dienesta laiku Latvijas Republikas Zemessardzē, Valsts prezidenta un Saeimas drošības dienestā (Latvijas Republikas Augstākās Padomes apsardzes dienestā, Latvijas Republikas Drošības dienestā);

4) aktīvā militārā dienesta laiku Aizsardzības ministrijas pakļautībā un pārziņā esošajās (bijušajās) militārajās struktūrvienībās;

5) laiku, kas līdz 1997. gada 31. decembrim ieskaitīts izdienas stāžā saskaņā ar Latvijas Republikas Augstākās Padomes 1991. gada 4. jūnija lēmuma “Par Latvijas Republikas likuma “Par policiju” spēkā stāšanas kārtību” 4. punktu;

6) 80 procentus no Valsts ieņēmumu dienesta amatpersonas statusā nostrādātā laika, ja iestādē nostrādāti vismaz pieci gadi, bet amatpersonai, kura dienesta vai darba pienākumu izpildi uzsākusi pēc šā likuma spēkā stāšanās dienas, – ja nostrādāti vismaz 10 gadi;

7) 80 procentus no citās iestādēs un organizācijās nostrādātā laika amatpersonai, kura dienestu Valsts ieņēmumu dienestā uzsākusi pēc 1990. gada 4. maija, – ja Valsts ieņēmumu dienestā nodienēti vismaz 10 gadi;

8) laiku, kas nodienēts Latvijas Republikas Ministru Padomes Muitas departamentā no 1990. gada 3. jūlija līdz 1991. gada 27. novembrim;

9) laiku Finanšu ministrijas Muitas departamentā līdz 1993. gada 30. novembrim;

10) laiku Informācijas analīzes dienestā amatpersonas statusā;

11) laiku Latvijas Republikas Iekšlietu sistēmas iestādēs amatpersonas statusā;

12) laiku Latvijas Republikas Ieslodzījuma vietu pārvaldē amatpersonas statusā;

13) laiku Latvijas Republikas valsts drošības iestādēs amatpersonas statusā;

14) laiku Latvijas Republikas prokuratūras iestādēs prokurora amatā (vai prokuratūras atestēto darbinieku amatos, kādi bija noteikti prokuratūras iestādēs līdz 1994. gada 1. oktobrim) vai tiesā tiesneša amatā;

15) laiku Korupcijas novēršanas un apkarošanas birojā amatpersonas statusā.

**4. pants. Darba samaksa, no kuras aprēķina izdienas pensiju**

Izdienas pensiju aprēķina no amatpersonas vidējās mēneša darba samaksas Valsts ieņēmumu dienestā par pēdējiem 10 gadiem pirms tiesisko attiecību izbeigšanas ar Valsts ieņēmumu dienestu.

**5. pants. Izdienas pensijas aprēķināšana un līdzekļi izdienas pensijas izmaksai**

(1) Amatpersonai, kurai ir tiesības uz izdienas pensiju saskaņā ar šā likuma 2. panta pirmās daļas 1. punktu, izdienas pensiju piešķir 55 procentu apmērā no vidējās mēneša darba samaksas, kas noteikta saskaņā ar šā likuma 4. pantu, un par katru izdienas stāža gadu virs 30 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.

(2) Amatpersonai, kurai ir tiesības uz izdienas pensiju saskaņā ar šā likuma 2. panta pirmās daļas 2. punktu, izdienas pensiju piešķir 40 procentu apmērā no vidējās mēneša darba samaksas, kas noteikta saskaņā ar šā likuma 4. pantu, un par katru izdienas stāža gadu virs 30 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.

(3) Maksimālais izdienas pensijas apmērs nedrīkst pārsniegt 80 procentus no vidējās mēneša darba samaksas, kas noteikta saskaņā ar šā likuma 4. pantu.

(4) Minimālais izdienas pensijas apmērs nedrīkst būt mazāks par valsts sociālā nodrošinājuma pabalsta apmēru, kāds noteikts [Valsts sociālo pabalstu likuma](https://likumi.lv/ta/id/68483-valsts-socialo-pabalstu-likums) [13.](https://likumi.lv/ta/id/68483-valsts-socialo-pabalstu-likums#p13) panta pirmās daļas 1. punktā minētajām personām

(5) Izdienas pensiju izmaksā no valsts pamatbudžeta līdzekļiem, kas Labklājības ministrijai piešķirti saskaņā ar gadskārtējā valsts budžeta likuma apropriāciju.

(6) Izdienas pensijas saņēmējam valsts sociālās apdrošināšanas vecuma pensiju piešķir saskaņā ar likumu “[Par valsts pensijām](https://likumi.lv/ta/id/38048-par-valsts-pensijam)”. Ar dienu, kad sasniegts likumā “[Par valsts pensijām](https://likumi.lv/ta/id/38048-par-valsts-pensijam)” vecuma pensijas piešķiršanai noteiktais vecums, līdz vecuma pensijas piešķiršanai pārtrauc izdienas pensijas izmaksu. Pēc vecuma pensijas piešķiršanas izdienas pensijas izmaksu atjauno, to samazinot par piešķirtās vecuma pensijas apmēru un piešķirtās mūža pensijas mēneša apmēru, kas noteikts atbilstoši dzīvības apdrošināšanas (mūža pensijas) līgumam par valsts fondēto pensiju shēmā uzkrātā fondētās pensijas kapitāla izmantošanu (ja šāds līgums noslēgts).

**6. pants. Izdienas pensijas apmēra palielināšana**

Izdienas pensijas pārskata likumā “[Par valsts pensijām](https://likumi.lv/ta/id/38048-par-valsts-pensijam)” noteiktajos valsts pensiju pārskatīšanas termiņos un kārtībā.

**7. pants. Izdienas pensijas piešķiršanas termiņi**

Izdienas pensiju piešķir ar dienu, kad radušās tiesības uz pensiju, taču ne agrāk kā sešus mēnešus pirms pensijas pieprasījuma un tās piešķiršanai nepieciešamo dokumentu iesniegšanas dienas.

**8. pants. Izdienas pensijas pieprasīšana, piešķiršana un izmaksa**

(1) Izdienas pensijas pieprasījumu un tās piešķiršanai nepieciešamos dokumentus izdienas pensijas pieprasītājs iesniedz Valsts sociālās apdrošināšanas aģentūrā.

(2) Valsts sociālās apdrošināšanas aģentūra izskata izdienas pensijas pieprasījumu un tās piešķiršanai nepieciešamos dokumentus un pieņem lēmumu par izdienas pensijas piešķiršanu vai atteikumu piešķirt izdienas pensiju.

(3) Valsts ieņēmumu dienests pēc Valsts sociālās apdrošināšanas aģentūras pieprasījuma sniedz informāciju par amatpersonas izdienas stāžu un darba samaksu, no kuras aprēķināma izdienas pensija.

(4) Izdienas pensijas saņēmējs var pilnvarot citu personu saņemt viņa izdienas pensiju.

(5) Izdienas pensijas piešķiršanas, aprēķināšanas un izmaksas kārtību nosaka Ministru kabinets.

(6) Valsts sociālās apdrošināšanas aģentūras amatpersonu izdotos administratīvos aktus vai faktisko rīcību persona var apstrīdēt Valsts sociālās apdrošināšanas aģentūras direktoram. Valsts sociālās apdrošināšanas aģentūras direktora lēmumu var pārsūdzēt tiesā Administratīvā procesa likumā noteiktajā kārtībā.

**9. pants. Izdienas pensijas izmaksas pārtraukšana, atjaunošana vai izdienas pensijas apmēra grozīšana**

(1) Izdienas pensijas izmaksu pārtrauc vai pensijas apmēru groza, ja izdienas pensijas saņēmējam piešķirta vecuma pensija saskaņā ar likumu “[Par valsts pensijām](https://likumi.lv/ta/id/38048-par-valsts-pensijam)”.

(2) Izdienas pensijas izmaksu pārtrauc, ja izdienas pensijas saņēmējs:

1) no jauna uzsāk dienestu Valsts ieņēmumu dienestā amatpersonas statusā vai citā institūcijā amatā, kas dod tiesības uz izdienas pensiju;

2) saņem bezdarbnieka pabalstu.

(3) Izdienas pensijas saņēmēja pienākums ir 10 kalendāra dienu laikā paziņot Valsts sociālās apdrošināšanas aģentūrai par šā panta otrās daļas 1. punktā minētā apstākļa iestāšanos.

(4) Izdienas pensijas izmaksu atjauno pēc atbrīvošanas no amata, kas dod tiesības uz izdienas pensiju, uz personas iesnieguma pamata.

**10. pants. Izdienas pensijas izmaksa par pagājušo laiku**

(1) Aprēķinātās izdienas pensijas summas, ko izdienas pensijas saņēmējs nav saņēmis, izmaksā par pagājušo laiku, bet ne ilgāku par trīs gadiem no pieprasījuma saņemšanas dienas.

(2) Ja aprēķinātās izdienas pensijas summas nav laikus saņemtas tās iestādes vainas dēļ, kura piešķir vai izmaksā izdienas pensiju, šīs summas izmaksā par pagājušo laiku bez termiņa ierobežojuma.

**11. pants. Ieturējumi no izdienas pensijas**

(1) Ieturējumus no izdienas pensijas var izdarīt:

1) pamatojoties uz tiesas nolēmumiem un citu institūciju (amatpersonu) lēmumiem, kurus saskaņā ar likumu izpilda tiesas nolēmumu izpildīšanai noteiktajā kārtībā;

2) pamatojoties uz institūciju (amatpersonu) lēmumiem, kuri izpildāmi bezstrīda kārtībā;

3) pamatojoties uz Valsts sociālās apdrošināšanas aģentūras nodaļas amatpersonas lēmumu, lai piedzītu pārmaksātās pensijas summas, kas izdienas pensijas saņēmējam pārmaksātas viņa vainas dēļ. Pārmaksātās izdienas pensijas summas atgūst likumā "[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)" noteiktajā kārtībā un apmērā;

(2) Uzturlīdzekļi nepilngadīgo bērnu uzturēšanai piedzenami pirmām kārtām.

(3) Kopējā ieturējumu summa mēnesī nedrīkst pārsniegt 50 procentus no izdienas pensijas apmēra, bet izdarot ieturējumus uzturlīdzekļu piedziņas lietās nepilngadīgu bērnu uzturam, parādniekam saglabā izdienas pensiju 50 procentu apmērā no minimālās mēneša darba algas.

(4) Ja izdienas pensijas izmaksu pārtrauc, pirms parāds dzēsts, atlikušo parāda daļu piedzen likumā noteiktajā kārtībā.

**12. pants. Sakarā ar personas nāvi nesaņemtās izdienas pensijas un apbedīšanas pabalsta izmaksa**

(1) Izmaksai aprēķinātās izdienas pensijas summas, kas pienākas izdienas pensijas saņēmējam un nav izmaksātas līdz izdienas pensijas saņēmēja nāvei, ir tiesības saņemt izdienas pensijas saņēmēja laulātajam vai arī pirmās vai otrās pakāpes radiniekam, bet citai personai – uz mantojuma apliecības vai tiesas nolēmuma pamata.

(2) Izdienas pensijas saņēmēja nāves gadījumā personai, kas uzņēmusies apbedīšanu, izmaksā apbedīšanas pabalstu divu mēnešu izdienas pensijas apmērā. Tiesības uz apbedīšanas pabalstu ir tad, ja tas pieprasīts ne vēlāk kā sešu mēnešu laikā no izdienas pensijas saņēmēja nāves dienas.

(3) Izdienas pensijas saņēmēja nāves gadījumā pārdzīvojušajam laulātajam, ja izdienas pensijas saņēmēja nāves dienā pārdzīvojušais laulātais ir Latvijas Republikas vecuma, invaliditātes vai izdienas pensijas saņēmējs, pamatojoties uz viņa pieprasījumu, piešķir un izmaksā vienreizēju pabalstu mirušā laulātā divu pensiju apmērā. Tiesības uz vienreizēju pabalstu ir tad, ja tas pieprasīts ne vēlāk kā sešu mēnešu laikā no mirušā laulātā nāves dienas.

(4) Šajā pantā minēto vienreizējo pabalstu pieprasa Valsts sociālās apdrošināšanas aģentūrā, iesniedzot rakstveida iesniegumu. Valsts sociālās apdrošināšanas aģentūras amatpersona izskata pabalsta pieprasījumu un tā piešķiršanai nepieciešamos dokumentus un pieņem lēmumu par pabalsta piešķiršanu vai atteikumu piešķirt pabalstu. Pabalstu aprēķina, piešķir un izmaksā Valsts sociālās apdrošināšanas aģentūra normatīvajos aktos noteiktajā kārtībā.

**13. pants. Izdienas pensijas izmaksa personām, kuras izbrauc uz ārvalstīm**

Personām, kuras izbrauc uz pastāvīgu dzīvi ārvalstīs, piešķirto izdienas pensiju izmaksā kārtībā, kāda saskaņā ar likumu “[Par valsts pensijām](https://likumi.lv/ta/id/38048-par-valsts-pensijam)” un likuma [“Par valsts sociālo apdrošināšanu”](https://likumi.lv/ta/id/45466-par-valsts-socialo-apdrosinasanu) noteikta valsts pensiju izmaksai.

**14. pants. Izdienas pensijas saņēmēja apliecība**

(1) Personai, kurai piešķirta izdienas pensija, izsniedz izdienas pensijas saņēmēja apliecību.

(2) Izdienas pensijas saņēmēja apliecības izsniegšanas un anulēšanas kārtību, kā arī šīs apliecības paraugu nosaka Ministru kabinets.

Likums stājas spēkā 2022. gada 1. janvārī.

Finanšu ministrs J. Reirs